CELEX: 32011D0822
Language: ro
Date: 2011-12-07 00:00:00
Title: 2011/822/UE: Decizia de punere în aplicare a Comisiei din 7 decembrie 2011 privind recunoașterea Bangladesh-ului în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a navigatorilor [notificată cu numărul C(2011) 8999]  Text cu relevanță pentru SEE

9.12.2011   
            
            
               RO
            
            
               Jurnalul Oficial al Uniunii Europene
            
            
               L 327/68
            
         DECIZIA DE PUNERE ÎN APLICARE A COMISIEI
   din 7 decembrie 2011
   privind recunoașterea Bangladesh-ului în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a navigatorilor
   [notificată cu numărul C(2011) 8999]
   (Text cu relevanță pentru SEE)
   (2011/822/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3) primul paragraf,
   având în vedere solicitările primite din partea Ciprului la 26 iulie 2007, din partea Italiei la 24 decembrie 2007 și din partea Belgiei la 25 iunie 2008,
   întrucât:
   
               (1)
            
            
               În conformitate cu Directiva 2008/106/CE, statele membre pot decide să recunoască certificatele corespunzătoare ale navigatorilor eliberate de țări terțe, cu condiția ca țara terță respectivă să fie recunoscută de Comisie. Aceste țări terțe trebuie să îndeplinească toate cerințele Convenției Organizației Maritime Internaționale privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”) din 1978 (2), astfel cum a fost revizuită în 1995.
            
         
               (2)
            
            
               Solicitări pentru recunoașterea Bangladesh-ului au fost transmise prin scrisori la 26 iulie 2007 de către Cipru, la 24 decembrie 2007 de către Italia și la 25 iunie 2008 de către Belgia. În urma acestor solicitări, Comisia a evaluat sistemele de formare și certificare din Bangladesh, pentru a verifica dacă această țară respectă toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. Evaluarea a avut la bază rezultatele unei inspecții efectuate de experții Agenției Europene pentru Siguranță Maritimă în februarie 2008. În cursul acestei inspecții s-au constatat unele deficiențe ale sistemelor de formare și certificare.
            
         
               (3)
            
            
               Comisia a transmis statelor membre un raport privind rezultatele evaluării.
            
         
               (4)
            
            
               Prin scrisorile din 26 martie 2009, 9 decembrie 2009 și 28 septembrie 2010, Comisia a solicitat Bangladesh-ului să prezinte dovezi prin care să demonstreze remedierea deficiențelor constatate.
            
         
               (5)
            
            
               Bangladesh-ul a prezentat, prin scrisorile din 29 martie 2009, 21 mai 2009, 12 iulie 2009, 4 ianuarie 2010, 27 februarie 2011 și 14 martie 2011, informațiile și dovezile solicitate referitoare la aplicarea de măsuri corective adecvate și suficiente pentru remedierea majorității deficiențelor constatate în cadrul evaluării conformității.
            
         
               (6)
            
            
               Deficiențele rămase privesc, pe de o parte, lipsa anumitor echipamente de formare în una dintre instituțiile de învățământ și formare cu profil maritim din Bangladesh și, pe de altă parte, a formării pentru cursurile pregătitoare aferente secțiunii A-II/1 din Codul STCW. Prin urmare, Bangladesh-ului i-a fost adresată invitația de a implementa măsuri corective suplimentare în acest sens. Aceste deficiențe nu sunt însă de natură să pună sub semnul întrebării nivelul general de respectare de către Bangladesh a cerințelor Convenției STCW privind formarea și certificarea navigatorilor.
            
         
               (7)
            
            
               Rezultatul evaluării conformității și evaluarea informațiilor furnizate de Bangladesh demonstrează că Bangladesh-ul respectă cerințele pertinente din Convenția STCW și a luat măsurile corespunzătoare de prevenire a fraudei în ceea ce privește certificatele.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului pentru siguranța maritimă și prevenirea poluării de către nave,
            
         ADOPTĂ PREZENTA DECIZIE:
   Articolul 1
   În sensul articolului 19 din Directiva 2008/106/CE, Bangladesh-ul este recunoscut în ceea ce privește sistemele de formare și certificare a navigatorilor.
   Articolul 2
   Prezenta decizie se adresează statelor membre.
   
      Adoptată la Bruxelles, 7 decembrie 2011.
      
         
            Pentru Comisie
         
         Siim KALLAS
         
            Vicepreședinte
         
      
   
   
      (1)  JO L 323, 3.12.2008, p. 33.
   
      (2)  Adoptată de Organizația Maritimă Internațională.